El conseller d'Interior, Miquel Buch, ha fet aquest dijous una crida a la prudència de tota la ciutadania davant del nou episodi de pluja intensa que ha fet activat l'alerta del pla per risc d'inundacions per la previsió de precipitacions intenses a les Terres de l'Ebre. El nou episodi s'allargarà durant tota la nit i divendres al matí, quan s'espera que sigui el moment més crític. Buch ha reclamat que tothom "fugi de les zones inundables i de les lleres dels rius" i de tots aquells punts on "podem prendre mal". "Està previst que plogui amb molta intensitat i que faci vent i, en qualsevol moment una distracció pot ser una fatalitat", ha alertat.

Summary: Buch demana a la població que no corri riscos davant del nou episodi de pluges intenses


El primer secretari del PSC, Miquel Iceta, es reunirà amb el president de la gestora del PSOE, Javier Fernández, a principis de la propera setmana, segons han indicat fonts socialistes. La reunió se celebrarà a la seu del PSOE a Madrid, al carrer Ferraz. Iceta ha trucat durant el matí a Fernandez però no havia pogut contactar amb ell ja que el president de la gestora està participant al debat sobre l'estat de la regió i havia parlat amb el portaveu de la mateixa, Mario Jiménez, quedant pendent de fixar la trobada. En acabar la roda de premsa posterior a la primera reunió de la nova executiva del PSC, Iceta ha rebut una trucada de Fernández durant la qual han acordat la nova data en una conversa que ha estat amable. En aquesta trobada Iceta vol explicar els acords que s'han adoptat durant el congrés del partit celebrat aquest cap de setmana, així com conèixer quins són els plantejaments que fan des del partit socialista espanyol després de les "discrepàncies" entre els dos partits.

Summary: Iceta i Fernández es reuniran a principis de la propera setmana a Madrid


El portaveu i secretari general de la Crida, Toni Morral, ha anunciat en una atenció als mitjans a la seva seu que l'associació ja ha engegat negociacions amb els partits independentistes per una llista unitària a les eleccions espanyoles. Concretament, Morral ha explicat que ja s'ha contactat amb JxCat, el PDeCAT, ERC, la CUP i també amb l'espai dels comuns. El portaveu de la Crida ha reconegut que el temps "no els juga a favor", perquè segons ha explicat molts partits ja han engegat "automàticament" la "maquinària electoral", però ha avisat que no descarten "màxima pressió" per aconseguir l'objectiu. "La gent del carrer demana unitat, i més amb el judici que estem vivint", ha destacat. Pel que fa a les negociacions amb els partits, Morral no ha volgut entrar en més detalls. "Volem unes converses discretes i no volem fer safareig, hi estem treballant", ha apuntat. El portaveu sí que ha explicat que un cop tancades les converses, el govern de la Crida valorarà l'escenari i plantejarà la seva postura als associats, que seran qui tindrà l'última paraula en la decisió. D'altra banda, i per facilitar les negociacions, Morral ha ofert l'associació com a "moderador" entre els partits, i ha reconegut que si hi hagués una taula de partits per elaborar la llista ja seria "un gran èxit". Pel que fa a la candidatura unitària, el portaveu ha deixat oberta la seva configuració, i ha explicat que deixaran la decisió en mans dels partits perquè són "sobirans", ja sigui per optar per unes primàries per escollir els candidats o per treballar en possibles coalicions. Morral sí que a insistit en la necessitat de "forjar unitat", i ha assegurat que és el que demana "el carrer". "La gent ens vol junts i units, defensant el que l'Estat està acusant: la democràcia, les llibertats i el dret a l'autodeterminació", ha destacat. De fet, és en aquest context que la Crida ha fet públic aquest dimecres un manifest a favor de la unitat en les llistes, i el portaveu ha explicat que confien que tingui "els màxims suports". "L'1-O és un mandat polític de primer nivell" En aquesta atenció als mitjans, que ha estat moments abans de la reunió del govern de la Crida, Morral ha qualificat el mandat de l'1-O "de primer nivell". Així, ha assegurat que es tracta d'una "referència política" i d'un objectiu pel qual "treballar, batallar i aconseguir".  Tot i això, Morral sí que ha apuntat que si l'Estat volgués negociar un referèndum d'autodeterminació, caldria aprofitar l'oportunitat. "Si volen dialogar per un referèndum pactat, a bodes em convides", ha emfasitzat Morral, que després ha afegit que "mentrestant, l'1-O és el mandat que cal complir".

Summary: La Crida engega converses amb els partits per una llista unitària el 28-A i no descarta "màxima pressió" per arribar-hi


Els Mossos d'Esquadra han detingut un turista italià de 21 anys per violar una jove d'origen francès en un apartament de l'avinguda Just Marlés de Lloret de Mar (Selva). Els fets van tenir lloc la matinada del 5 de setembre. Els agents van rebre l'avís cap a les set del matí a través del telèfon d'emergències 112 que la noia hauria estat víctima d'una agressió sexual amb penetració per part del turista de 21 anys. El mateix dimarts, els agents el van detenir. L'arrestat està pendent de passar a disposició judicial al jutjat d'instrucció en funcions de guàrdia en les properes hores. Fa menys d'un mes, una turista de 19 anys va denunciar que havia estat víctima d'una violació múltiple per part de tres joves alemanys en un hotel de la mateixa població la nit del 15 al 16 d'agost. Els arrestats van quedar en llibertat provisional després de passar a disposició judicial. Els Mossos d'Esquadra van rebre l'avís cap a les set del matí. La víctima és una noia francesa i l'agressió sexual amb penetració s'hauria produït en un apartament de l'avinguda Just Marlés de Lloret de Mar. Poca estona després, els agents van detenir un turista italià de 21 anys, que passava uns dies a la població, com a suposat autor de la violació. El jove està arrestat i es trobar hores d'ara a la comissaria dels Mossos d'Esquadra pendent de passar a disposició judicial en les properes hores. No han transcendit més detalls de l'agressió sexual.  Fa menys d'un mes, una turista de 19 anys va denunciar que havia estat víctima d'una violació múltiple per part de tres homes en un hotel de la mateixa població. L'agressió sexual va tenir lloc la nit del 15 al 16 d'agost, pels voltants de les dues de la matinada.  La policia va poder detenir els tres sospitosos poques hores després. Els arrestats, que també passaven uns dies de vacances a Lloret, eren alemanys de 24 i 25 anys. Després de passar a disposició judicial, van quedar en llibertat provisional i sense fiança.

Summary: Detenen un turista per violar una noia en un apartament de Lloret de Mar


Great Taste, el club gastronòmic exclusiu de productes alimentaris delicadeses, ha fet públics els premis 2018 del certamen que se celebra des de fa 24 anys a Anglaterra i que es considera els 'Oscar' de productes i begudes a nivell internacional. Entre els 12.600 productes jutjats aquest any, Cal Tomàs, ha rebut premi amb una estrella per a tres productes (confitat de costella de porc, cap de llom curat i entrecot de vaca vella ecològica) i amb dues estrelles el producte batejat com a Pallars Ribs (costella de vedella marinada a baixa temperatura). Per Cal Tomàs rebre aquests guardons suposa ''un reconeixement a la qualitat i a la producció artesana a nivell mundial'' i ''un reforç per a la venda tant per al mercat nacional com en l'internacional''. Els premis Great Taste es consideren l'acreditació més reconeguda per a artesans i productors alimentaris especialitzats de tot el món. L'estrella en la vaca vella ha suposat per a la família Gordó un premi especial ja que  ''reconeix la nova línia de producte en què fa dos anys que estem treballant''. La vaca vella eco és ''un producte exclusiu i seleccionat'' que es cria en poques explotacions ramaderes de Catalunya.  Els productes premiats s'etiqueten amb el segell d'excel·lència; distintiu que Great Taste proveeix i que té validesa per a tres anys. A tot l'estat espanyol s'han premiat 106 productes, jutjats a cegues per més de 500 reconeguts paladars; crítics d'alimentació, xefs, restauradors i productors, així com escriptors i periodistes gastronòmics. Els productes es puntuen tenint en compte sabor, combinació d'ingredients, textura i olor sense el coneixement de packaging o marca. Entre els jutges reconeguts, es va comptar amb la presència del campió del MasterChef 2018, Kenny Tutt, de la xef i escriptora gastronòmica, Elly Curshen, de l'eco xef i escriptor, Tom Hunt i dels compradors de Harrods o Selfridges, entre d'altres. Cal Tomàs és una empresa familiar que fa quatre generacions que es dedica a la ramaderia i a l'elaboració d'embotits de porc. Les seves vaques pasturen pels prats i les muntanyes del Pallars. Seleccionen les races més preuades i alimenten els vedells amb farratges i cereals que ells mateixos cultiven. Per als embotits de porc, ''seleccionem les millors carns, respectant els processos de curació i cocció i embotint amb tripa natural'', afirmen.

Summary: Cal Tomàs de la Pobla de Segur premiat per segon any consecutiu als 'Oscar' de la gastronomia


L'Ajuntament atribueix la millora de la biodiversitat a un projecte iniciat el 2003 i a la tasca de seguiment del Zoo ACN Barcelona.-El fons marí del del Parc dels Esculls de Barcelona, que comença a l'Espigó del Bac de Roda i acaba al Port, acull més de 300 espècies. Segons ha explicat aquest dilluns tinent d'alcaldia de l'Ajuntament de Barcelona Laia Bonet, el projecte d'instal·lació d'uns blocs en forma de piràmide al fons marí l'any 2003 i les tasques del Zoo han permès una millora de la biodiversitat en aquesta zona. "Avui acull més de 300 espècies d'algues, invertebrats i peixos, fins i tot coralls tous, pop, peixos, algues, esponges....són moltes les espècies que podem anar seguint gràcies a la feina que fa el Zoo", ha assenyalat Bonet. L'enterrament de 365 blocs de formigó ara fa 16 anys es va fer amb l'objectiu d'ajudar la recuperació de la biodiversitat marina i la qualitat dels fons marins de la ciutat. "Són 365 blocs de formigó dipositats entre 15 i 22 metres de profunditat entre 200 i 300 metres mar endins que han servit per acollir bona part de les espècies que mai ens imaginaríem que tenim tan a la vora". Per la seva banda, el Zoo de Barcelona, a través de la seva Fundació, n'ha fet el seguiment durant aquests anys i ha vetllat per millorar la projecció i conservació de l'ecosistema marí del litoral barceloní. "Fa una feina molt important per veure com s'han anat instal·lant en les ranures i superfície dels blocs plàncton que ha donat lloc a aquesta enorme biodiversitat", ha celebrat Bonet. "Som la Barcelona que lluita per la biodiversitat, no només lluitant contra el canvi climàtic sinó també treballant per la pèrdua silenciosa de la biodiversitat", ha conclòs la tinent d'alcalde. El proper pas, segons informa el consistori, serà la creació del Centre de Conservació de la Biodiversitat Marina per seguir vetllant per la preservació dels organismes marins i conscienciar en la protecció dels hàbitats mediterranis amenaçats. Per la seva banda, el director del Zoo de Barcelona, Antonio Alarcon, ha destacat que gràcies als blocs enfonsats s'ha establert un ecosistema en què hi ha molta quantitat d''invertebrats, mol·luscs, gorgònies i diversitat de peixos. "Aquestes 365 estructures actuen com un oasi", ha explicat Alarcon, destacant que en pocs metres quadrats hi ha una biodiversitat "esplèndida".

Summary: La recuperació de la biodiversitat al Parc dels Esculls de Barcelona permet la presència de més de 300 espècies


CaixaBank ha posta en marxa una oficina de representació a Hong Kong, que serà la tercera que ja té oberta a la Xina després de les ubicades a Pequin i Xangai, segons ha informat l'entitat bancària presidida per Jordi Gual. L'objectiu d'aquesta oficina de representació és donar assessorament i suport en temes de comerç exterior, inversions o projectes d'implantació a les més de 8.000 empreses espanyoles que amb xifres del 2015 van exportar a la regió de Hong Kong i a les 13.500 que van subscriure operacions d'importacions. CaixaBank té presència a Xina des del 2006, quan va obrir la primera oficina de representació a Pequín. Tres anys més tard, el 2009, l’entitat va obrir la segona oficina al país asiàtic, en aquest cas a Xangai.   A més d'aquestes oficines de representació, CaixaBank compta amb presència rellevant a Hong Kong a través d'una aliança estratègica amb The Bank of East Asia (BEA). L'entitat catalna també opera a la zona a través d'una 'joint venture' de finançament d'automòbils, participada per CaixaBank Consumer Finance, Credit Gain (subsidiària de The Bank of East Asia) i Brilliance, un fabricant xinès d'automòbils. CaixaBank també té oficines de representació a París, Milà, Frankfurt, Dubai, Nova Delhi, Istanbul, Singapur, El Caire, Santiago de Xile, Bogotà, Nova York, Johannesburg i Sao Paulo. Una xarxa d'oficines de representació a les quals en l'àmbit internacional s'han de sumar les sucursals internacionals a Varsòvia, Marroc (amb una oficina a Casablanca i una altra a Tànger) i Londres.

Summary: CaixaBank obre una oficina de representació a Hong Kong, la tercera a la Xina


El president del PPC, Alejandro Fernández, ha anunciat aquest dimecres que el grup portarà la llei de regulació de les rendes dels lloguers al Tribunal Constitucional (TC). Durant el debat final al Parlament de la proposició de llei, el popular s'ha compromès en defensar els propietaris catalans en creure que no es pot garantir el dret a l'habitatge convertint els propietaris en els "enemics". Al seu torn, la diputada de Cs Noemí de la Calle ha recordat que el Consell de Garanties Estatutàries (CGE) ja va concloure que el Parlament no té competències per legislar bona part del que contempla la proposició de llei. Tant Cs com el PSC han alertat que la iniciativa no té "recorregut", busca la confrontació amb l'Estat i "rèdits electorals". De la Calle ha assegurat que als promotors de la llei no els interessa solucionar les problemàtiques sobre l'accés a l'habitatge sinó que volen generar confrontació. Ha argumentat que JxCat i ERC no fan la feina que podrien fer amb les actuals competències i ha demanat més polítiques d'habitatge. "No troben altres fórmules amb solucions dins les competències? Doncs n'hi ha moltes", ha assegurat la diputada de la formació liberal. Ciutadans ha presentat esmenes a la proposició de llei perquè s'eliminin tots aquells punts que el CGE ha dictaminat que són inconstitucionals i perquè la Generalitat impulsi majors polítiques emmarcades en la llei d'habitatge de Catalunya.  Des del PSC-Units, Rosa Maria Ibarra ha lamentat que la proposició hagi arribat al ple en lectura única, ha dit que no s'ha buscat prou consens i que s'ha ofert un espectacle "patètic" entre JxCat i ERC. "Saben que la llei no tindrà recorregut. La majoria d'articles són anticonstitucionals i antiestatutaris",  ha assenyalat. Finalment ha constatat que es busca "atiar" a la confrontació per buscar un "rendiment electoral".  Fernández (PPC) ha dit que els impulsors de la proposició "desitgen" que el PPC la porti al TC. "Alguns ens ho han dit en privat", ha afirmat. Ha apuntat que no es pot ajudar a famílies desafavorides "fent la vida impossible" als propietaris. "Sense propietat privada no hi ha democràcia", ha alertat.  Celebren l'entesa 'in extremis' La diputada de JxCat Glòria Freixa ha defensat que la negociació de la iniciativa s'hagi allargat "fins al final" perquè la formació de Puigdemont necessitava trobar una "solució justa". Freixa ha dit que s'ha aconseguit que persones que tenen uns "ingressos determinats" no se'ls apliquin les limitacions de la llei. "No és perquè es puguin fer rics, el que intentem és que no passi com en altres ciutats europees que veient la inseguretat jurídica els propietaris decideixen vendre, o no comprar. Llavors tot passa pels grans fons", ha explicat. També ha afegit que s'ha assegurat que els propietaris facin reformes i es renovi el parc d'habitatges si volen incrementar el preu. Susana Segovia (CatECP) ha celebrat el suport "ampli" i "transversal" aconseguit i ha dit que, malgrat els canvis introduïts, es manté l'objectiu inicial de la norma. Segovia ha dit que la llei servirà per "aturar els abusos i els augments desorbitats". Maria Sirvent (CUP) ha dit que el d'aquest dimecres és un "acord de mínims" i que es defensarà des de les institucions i des del carrer. També ha carregat contra el PP per defensar el petit propietari. "No facin trampes. Si volen defensar les agències de la propietat immobiliària, els especuladors i que milers de famílies vagin al carrer expliqui-ho però no parli de protecció al petit propietari", ha apuntat.   Finalment, el diputat republicà José Rodríguez ha emplaçat Cs, PSC i PPC a no "amagar-se" darrera conflictes competencials per no respondre a una emergència social que "no pot esperar més".  La consellera de Justícia, Ester Capella, ha intervingut al ple per celebrar que aquest dimecres és un dia "històric" per la garantia del dret a l'habitatge. Capella ha dit que es diu "prou" a increments dels lloguers entre el 20 i el 40% per obtenir-ne rendiment econòmic. "Posem límits a l'especulació del mercat de lloguer. No podem parlar de cohesió social sinó posem límits al mercat", ha assegurat. "No confrontem, donem solucions", ha dit en al·lusió a Cs i PSC.

Summary: El PPC anuncia que portarà la llei per regular els lloguers a Catalunya al TC


Un de cada dos autònoms no farà vacances aquest estiu, segons un informe de la Federació Nacional d'Associacions de Treballadors Autònoms (ATA). D'aquest 51,3% que no marxarà per vacances, el 39,8% assegura que no en farà en tot l'any, mentre que l'11,5% sí que en farà però en una altra època. En canvi, hi ha un 42,3% dels enquestats que assegura que s'agafarà uns dies de descans, sis punts percentuals menys que el 2018. D'entre els que no fan vacances, el 35,8% afirma que no pot tancar l'empresa perquè perdria clientela, el 26,7% no s'ho pot permetre econòmicament i el 22,3% té un volum de negoci baix i no es pot permetre estar sense ingressos.  En general, del 53,8% que farà vacances durant l'any, pràcticament vuit de cada deu marxarà per un període que no superi els quinze dies i d'aquests la majoria ho farà per menys de vuit dies. Només un 6,3% dels autònoms faran més de vint dies de vacances durant el 2019.  Pel que fa al perfil dels que sí faran vacances, l'informe d'ATA revela que tenint en compte el factor edat són els joves d'entre 25 i 39 anys els que menys possibilitats de fer vacances tenen, mentre que entre els de 40 i 54 anys gairebé la meitat sí marxarà aquest estiu. D'altra banda es majors de 55 anys són els que més opten per vacances fora del període estival.  Pel que fa al gènere, el 43,3% de les dones afirma que ha fet o farà vacances, mentre qeu entre els homes són un 41,3%.  Per sectors, els que menys aniran de vacances són aquells que es dediquen a activitats artístiques i d'entreteniment, d'agricultura i hostaleria. En l'altre extrem, els autònoms d'activitats professionals, immobiliàries, activitats administratives, financeres i d'assegurances i d'educació són els que afirmen majoritàriament que faran vacances.  L'enquesta també revela que els autònoms amb fills menors de sis anys són els que més gaudeixen de dies de vacances a l'estiu, un 47,1% així ho assegura. A més, els que tenen treballadors a càrrec són els que més fan dies de descans a l'estiu: el 58,4% dels autònoms amb treballadors marxarà de vacances el 2019, enfront del 49% des que no tenen empleats a càrrec.   Per últim, els autònoms també contesten que tot i estar de vacances els costa desconnectar. Així, el 29,3% assegura que tot i estar de vacances està pendent en tot moment del seu negoci.

Summary: Un de cada dos autònoms no farà vacances aquest estiu, segons un informe d'ATA


El director de l'Agència de Residus de Catalunya (ARC), Josep Maria Tost, juntament amb la directora dels Serveis Territorials del Departament de Territori i Sostenibilitat a Lleida, Dolors Tella, el president del Consell Comarcal del Pla d'Urgell i alcalde de Vilanova de Bellpuig, Joan Trull, el president d'Ecopilas, José Pérez, i la directora general d'ERP, Laura Alonso, han lliurat aquest dimecres els premis de la cinquena edició del concurs Apilo XII, que promou la recollida selectiva de piles entre la comunitat educativa. Enguany, l'escola Marinada, de Vilanova de Bellpuig (Pla d’Urgell), i Els Set Focs, de Bellaguarda (Les Garrigues), han estat les dues guardonades. L'escola Marinada, de Vilanova de Bellpuig (Pla d'Urgell), ha guanyat el premi al centre educatiu que més piles ha recollit selectivament de tot Catalunya. D'aquesta manera, ha estat distingida amb 3.000 euros per haver aconseguit reunir 2.426 quilos de piles. Mentre, l'escola Els Set Focs, de Bellaguarda (Les Garrigues), ha estat guardonada com a centre que ha recollit selectivament més quantitat de piles per estudiant. També ha estat distingida amb 3.000 euros, ja que ha aconseguit reunir 113 quilos de piles per estudiant. La campanya Apilo XII ha registrat en la seva cinquena edició un rècord de recollida de piles i carregadors, amb 79.000 quilos en total, enfront dels 56.072 quilos del 2018, dels 69.323 del 2017, dels 36.053 del 2016 i dels 66.074 del 2015. Al concurs hi han participat enguany unes 900 escoles d'arreu de Catalunya, amb 354.000 alumnes. El certamen l'organitza des del 2015 l'Agència de Residus de Catalunya (ARC) i els sistemes integrats de gestió Ecopilas, ERP, UNIBAT i ECOLEC, per sensibilitzar i promoure la recollida selectiva de bateries entre els escolars.   Del total de les 900 escoles inscrites, 561 són de Barcelona, 110 són de Girona, 94 de Lleida i 131 de Tarragona. Entre 2016 i 2017 es va doblar el nombre d'escoles participants al concurs, passant de 497 a unes 900, i s'ha mantingut aquesta xifra de participació als darrers tres anys. El certamen va néixer amb la voluntat de contribuir al compliment de la normativa europea, que establia que, a partir de l'any 2015, un 45% de les piles i acumuladors portàtils que surten al mercat s'havien de recollir selectivament.  Les últimes dades de recollida selectiva de piles, corresponents al 2017, mostren un augment de les tones de piles separades respecte anys anteriors. Així, el 2017 es van recollir a Catalunya 1.481 tones, mentre que el 2016 havien estat 1.141 i el 2015, 904. L'índex de recollida de piles assolit l'any passat arriba al 75%, per sobre del que estableix la normativa vigent de cara al 2020, que és del 50%.

Summary: Dues escoles de les comarques de Lleida guanyen la cinquena edició del concurs Apilo XII de recollida de piles


L'operatiu antidroga que els Mossos d'Esquadra han iniciat a primera hora d'aquest dilluns porta ja onze detinguts al Tarragonès. Les entrades i escorcolls s'han fet a Tarragona, Creixell, i Torredembarra on s'ha produït el gruix de l'operació. L'operatiu s'hauria acabat però encara es podrien produir més detencions. El jutjat d'instrucció número 1 de Tarragona s'ha fet càrrec de les diligències, que han estat declarades secretes. En l'operatiu, els Mossos han fet fins a set entrades on s'han intervingut fins a 15.000 euros en metàl·lic, tres quilos i mig d'haixix, 100 grams de cocaïna, i 750 cabdells de marihuana llestos per al consum. També s'han intervingut tres vehicles, telèfons mòbils, material per a la distribució de droga, documentació, i dues armes llargues –una de balins i l'altra de boles de plàstic.  El gruix de l'operació ha estat a Torredembarra. Entre les diverses detencions i registres dels Mossos d'Esquadra, els agents han detingut el propietari de la cafeteria i restaurant Fabiola, ubicat a primera línia de mar. A primera hora, la policia ha portat emmanillat l'individu i s'ha registrat el local, mentre dues treballadores esperaven pacientment a una terrassa exterior. Posteriorment l'home, un català resident a Torredembarra, ha sortit detingut pels Mossos i traslladat a un vehicle policial -els agents han protegit la seva imatge i l'han fet pujar, de forma discreta, per un pàrquing al lateral de la cafeteria. Del mateix establiment, els agents s'han endut caixes amb documentació i altres pertinences. El local ha quedat precintat. En un altre punt de la població, al carrer de Barcelona, hi ha hagut diversos furgons policials durant tot el matí. Al número 3 d'aquest carrer s'ha detingut una noia, d'origen marroquí, que seria la parella sentimental d'un altre detingut, dies enrere, en el marc de l'operació antidroga centralitzada al barri de Sant Salvador. L'operatiu d'aquest dilluns està relacionat amb el dispositiu que els Mossos d'Esquadra van dur a terme el passat 18 de maig a Tarragona, i que va acabar amb una vintena de detinguts, tres dels quals van ingressar a presó. La causa, que continua sota secret de sumari, està oberta pels delictes contra la salut pública -per venda al detall de cocaïna i marihuana-, receptació, blanqueig i pertinença organització criminal. L'operatiu, que també va comptar amb la participació de la Guàrdia Urbana de Tarragona, es va desplegar  per diversos habitatges del barri de Sant Salvador -especialment a la zona d'Interblocs-, el carrer Reial i l'Avinguda de Catalunya.

Summary: ACTUALIZACIÓ:Onze detinguts en l'operatiu antidroga a Tarragona, Torredembarra i Creixell


El president de Vox, Santiago Abascal, ha advertit aquest dimecres al president de la Generalitat, Quim Torra, que el seu partit continuarà “amb l’actitud de defensar la legalitat” des dels tribunals. Abascal s’hi ha referit després que Torra hagi declarat aquest dimecres al TSJC com a investigat per desobeir la JEC, i s’hagi negat a respondre els advocats de Vox, que exerceix l’acusació popular, per “decència democràtica”. Durant una visita a Tarragona, el líder de Vox ha dit que l’assumpte dels llaços grocs “podria semblar menor” al costat d’expressions “gravíssimes per les quals Torra no està investigat, com haver apel·lat a la continuació del cop d’Estat a través de la via eslovena”. “En condicions normals i en un país on es respectessin les lleis, hauria de ser processat i jutjat per això”, ha opinat sobre el president del Govern. El líder del partit ultradretà també s’ha mostrat “preocupat” perquè la fiscalia hagi demanat processar per organització criminal la cúpula de la CCMA -a més de càrrecs del Govern i empresaris- per l’1-O. “Vam demanar que TV3 fos intervinguda i no que s’apliqués el 155 d’estar per casa del PP, PSC i Cs”, ha afirmat.  Abascal ha visitat aquest dimecres el Balcó del Mediterrani de Tarragona, on l’esperaven caps de llista i candidats del territori al 26-M, a més de simpatitzants i curiosos, que li han demanat fotografiar-se amb ell i, fins i tot, que els signés autògrafs. Posteriorment, també ha visitat el passeig de Jaume I de Salou.  El líder de Vox s’ha mostrat confiat que a les municipals i a les europees podran repetir “el gran triomf” del 28-A, malgrat que van fer campanya “amb pocs mitjans” i amb els “impediments de la JEC”. Abascal ha dit que aspiren a tenir representació “a totes les institucions” perquè “es produeixi una normalització de la vida política espanyola”. El líder de Vox ha insistit que volen reformar la Constitució perquè l’Estat de les autonomies evolucioni “cap a un Estat unitari i políticament centralitzat”. Abascal ha afegit que aspiren a reformar la llei amb els mecanismes existents “i no amb referèndums il·legals per part d’un govern colpista contra el que no s’ha actuat com caldria”. Abascal s’ha queixat de les “agressions sistemàtiques” i la “fustigació” contra el partit i els seus militants, tant a Catalunya com en d’altres indrets de l’Estat. A més, també ha criticat que se’ls hagi “demonitzat” i que “els mitjans hagin distorsionat” el seu missatge.

Summary: Vox avisa Torra que seguiran “defensant la legalitat” des dels tribunals


La possible suspensió dels "presos polítics i exiliats" podria provocar un xoc de legitimitats. D'una banda, el reglament del Parlament especifica -en l'article 25- que és causa de "suspensió" dels drets i deures d'un diputat si el plenari "ho acorda per majoria absoluta, atesa la naturalesa dels fets imputats", un cop sigui ferm l'acte de processament o d'obertura de judici oral. El reglament parlamentari fa una exposició de delictes en general, sense especificar més. D'altra banda, la llei espanyola d'Enjudiciament Criminal -aprovada el 1882 per un reial decret- sentencia en l'article 384 bis que la persona processada quedarà "suspesa automàticament" del seu càrrec públic "mentre duri la situació de presó", en els casos de presó provisional pels delictes per "integració i relació amb bandes armades, individus terroristes o rebels". Així, la causa de rebel·lió podria justificar l'aplicació de l'article 384 bis pel cas dels diputats presos i "exiliats", que també tenen una ordre d'empresonament. La Fiscalia ja va demanar aquest dilluns als magistrats de la Sala d’Apel·lacions del Suprem que confirmi el processament dels líders independentistes per delictes de rebel·lió, malversació i desobediència, adduint que la instrucció conté elements que conformen la “crònica d’una rebel·lió anunciada” per “fascicles”. El fiscal Fidel Cadena va fer la petició durant la vista d’aquest dilluns en què els magistrats van escoltar les parts abans d’adoptar una decisió sobre els 17 recursos interposats per les parts contra les interlocutòries de processament dictades pel jutge Llarena. Els magistrats comunicaran la decisió en els pròxims dies, i en cas que acordin confirmar les interlocutòries de processament provocaran la suspensió de funcions dels encausats abans d’anar a judici, fet que deixarà sense acta de diputat Jordi Sànchez, Jordi Turull i Josep Rull (JxCat), i Oriol Junqueras i Raül Romeva (ERC). Les defenses, per la seva banda, han demanat la nul·litat de la instrucció i han avançat ja que recorreran a les instàncies europees contra el que considera un procés ple d’irregularitats. Suspensions dels diputats empresonats  La Sala anunciarà en els pròxims dies la decisió. Si rebutja els recursos i els processaments ja seran ferms. Llavors, Llarena podrà fer un escrit per suspendre de funcions els diputats empresonats. La llei preveu la suspensió de funcions abans d'anar a judici d'aquells processats per rebel·lió i amb una presó preventiva decretada.  Això suposaria, doncs, deixar fora del Parlament els diputats empresonats, que perdrien l'escó, tal com recull l'article 384 bis de la Llei d'Enjudiciament Criminal. Segons els preceptes d'aquest article poden quedar fora del Parlament els diputats empresonats, que fins ara han pogut delegar el seu vot. Això obligaria JxCat i ERC a fer córrer les llistes i reemplaçar els seus escons. Tot i això, els grups parlamentaris independentistes podrien reivindicar la sobirania del Parlament agafant-se a l'article 25 del reglament de la cambra. I Puigdemont i Comín? D'altra banda, caldria veure quina interpretació fa el Suprem en el cas que confirmi el processament de Carles Puigdemont (JxCat) i Toni Comín (ERC), "exiliats" a Berlín i Brussel·les, respectivament. Ambdós diputats estan processats per rebel·lió pel jutge Llarena, però no estan en presó preventiva, ja que van optar per la via de marxar a l'estranger i no s'han personat davant el Suprem.  Algunes fonts jurídiques apunten que amb una ordre de detenció ja s'inclou l'entrega a Espanya i l'ingrés a presó i que, per tant, es pot interpretar que la presó provisional ja està decretada. Per tant, si les interlocutòries de processament acaben sent fermes, el Suprem haurà d'aclarir si Puigdemont i Comín -que ha renunciat a la delegació del vot- continuen conservant l'acta de diputat.  En el cas de Comín, a més, el cas encara és més complex perquè actualment no pesa sobre ell cap ordre europea de detenció, després que la justícia belga rebutgés fa dues setmanes la seva extradició. De moment, Llarena no ha reactivat el procediment de l'euroordre per reclamar l'entrega a Espanya de Comín, Puig i Serret. En canvi, en el cas de Puigdemont es continua tramitant la seva possible extradició amb la justícia alemanya.

Summary: El reglament del Parlament i la llei espanyola d'Enjudiciament Criminal xoquen sobre la suspensió de diputats


El catedràtic de dret processal de la Universitat de Barcelona Jordi Nieva assegura en una entrevista amb l’ACN que l’estat on és més probable que es completi el procés d’extradició és Alemanya. Carles Puigdemont, per tant, seria el polític independentista amb menys possibilitats de deslliurar-se de l’ordre de detenció europea emesa per la justícia espanyola. El motiu, segons Nieva, és que “les relacions entre Alemanya i Espanya són bones, la imatge d’Espanya pel que fa a drets humans és bona”, i el delicte de rebel·lió —o d’alta traició, l’equivalent al codi penal alemany— “està formulat pràcticament en els mateixos termes”. A més, afegeix, el país germànic té molt en compte com a “valor polític” la unitat de l’estat. “La primera paraula de l’himne alemany és unitat”, diu. En canvi, el país on és més probable que el procés d'extradició no arribi a bon port és Suïssa. Segons Nieva, la decissió la prendrà un organisme que depèn del govern.

Summary: Alemanya és el país on l’extradició és "més probable", segons un catedràtic de la UB


El Teatre i Palau de Congressos La Llotja de Lleida exposa l'obra que l'artista Josep Guinovart va dedicar al compositor i bon amic seu Carles Santos. Es tracta de dos plafons creats amb una vintena d'estampes digitals i que es complementen amb una escultura-piano, també obra de Guinovart. El muntatge, que s'ha inaugurat aquest dimarts al hall de la 2a planta de la Llotja, esdevé un doble homenatge a dos autors que van col·laborar plegats: per una part, al mateix Josep Guinovart quan es commemoren els deu anys de la seva mort i, per altra, al també desaparegut Carles Santos. És el primer cop que l'obra s'exposa fora de l'Espai Guinovart d'Agramunt (Urgell) com un homenatge del seu autor cap a Santos, ja que anteriorment s'havia pogut veure a Valldemossa i al Palau de la Música homenatjant Chopin. Està previst que la instal·lació artística s'estigui a la Llotja de Lleida fins que l'Any Guinovart finalitzi el seu recorregut, cap a mitjan 2019. La Llotja de Lleida ha inaugurat aquest dimarts la instal·lació artística 'Josep Guinovart i Carles Santos', que, per una banda, inclou l'obra '20 variacions sobre Carles Santos' (1996), dos plafons sobre fusta que contenen una vintena d'estampes digitals amb els quals Guinovart va voler homenatjar el compositor i bon amic seu. El muntatge que es pot veure al hall de la 2a planta de la Llotja es complementa amb la peça 'Teclat en forma de creu' (1997), una escultura-piano creada per Josep Guinovart a partir de mirall, fusta i metall.  Les peces, cedides per la Fundació Privada Espai Guinovart d'Agramunt, es podran veure a la Llotja de Lleida fins que finalitzi el recorregut de l'Any Guinovart, que es commemora amb motiu del desè aniversari de la mort del creador català, i que previsiblement s'allargarà fins al juny del 2016, malgrat que inicialment tenia prevista la finalització el 12 de desembre d'enguany, quan es compliran deu anys de la mort de l'artista. La inauguració ha comptat amb la participació de l'alcalde de Lleida, Àngel Ros, de la tinenta d'alcalde Montse Parra, de la filla de l'artista i presidenta de la Fundació Espai Guinovart, Maria Guinovart, així com de la regidora de Cultura de l'Ajuntament d'Agramunt, Dolors Ricart.  Maria Guinovart ha destacat "l'especial il·lusió" que suposa per a l'Espai Guinovart que l'obra de l'artista es pugui veure a Lleida "perquè és casa nostra" i, encara més, aquesta exposició perquè "acaba sent un doble homenatge", tant a Josep Guinovart com a Carles Santos, després de la mort del compositor a finals del 2017. Per la seva banda, Àngel Ros ha destacat la importància de l'Any Guinovart per difondre l'obra de l'artista i especialment la disciplina artística de les arts plàstiques.   La instal·lació de la Llotja sobre Guinovart complementa l'exposició 'Agramuntophitecus. Guinovart, matèria i litúrgia' que es pot veure fins al 22 de juliol al Museu de Lleida, també emmarcada en l'Any Guinovart, i que presenta un diàleg entre objectes de les col·leccions del museu lleidatà i l'artista. A més, cal recordar les peces de Guinovart amb què compta el Museu Morera, així com les dues que té l'Ajuntament de Lleida, segons ha recordat l'alcalde Àngel Ros. Durant l'Any Guinovart, que va arrencar el desembre del 2018 la Fundació Privada Espai Guinovart ha organitzat arreu del país un ampli programa amb més d'una setzena d'activitats com ara exposicions, taules rodones, lectures, concerts i projeccions de documental per redescobrir l'artista que va conrear la pintura, l'escultura, el gravat, la il·lustració, l'escenografia i el cartellisme.

Summary: La Llotja de Lleida exposa l'obra que Guinovart va dedicar a Carles Santos i que homenatja als dos creadors


Des de l'1 de gener que els usuaris han de comprar els tiquets a través d'una màquina ACN Ribes de Freser.-Unes 50 persones s'han concentrat aquest dissabte a la tarda davant de l'estació de trens de Ribes de Freser (Ripollès) per denunciar la supressió de personal a les instal·lacions. Des de l'1 de gener, els usuaris han de comprar els bitllets a través d'una màquina. Des de la plataforma Perquè no ens fotin el tren alerten que aquest canvi suposa un "empitjorament del servei" en cas d'incidències alhora que comportarà un deteriorament de les instal·lacions i de l'entorn per la falta de personal. Volen que es garanteixi l'obertura de l'estació tot l'any i que es recuperi el servei d'atenció. Durant l'acte, han llegit un manifest i han comptat amb el suport de l'Ajuntament i d'altres entitats. La portaveu de la plataforma Perquè no ens fotin el tren, Montse Ayats, explica que aquesta estació és una de les 150 de tot l'Estat que s'han quedat sense atenció al públic. Adif ha deixat de gestionar la venda de bitllets a estacions on encara ho feia i ara se n'ocupa Renfe. "La reconversió ha fet que a les estacions hi hagi màquines enlloc de personal i ara només hi ha una persona de seguretat", afirma Ayats. Reclamen que hi torni a haver personal atenent els usuaris perquè aquesta és una estació estratègica amb passatgers durant tot l'any. Està al costat de l'estació de Ribes Enllaç del Cremallera de FGC que puja fins a Núria. Lamenten que la gent del territori sempre acabi patint les retallades i alerten que quedar-se sense personal també comportarà un deteriorament de les instal·lacions i de l'entorn i possibles conflictes per actituds incíviques. "Darrere una estació deixada hi ha un munt de problemes que volem evitar i el que volem és que aquestes estacions funcionin". I conclou que, enmig del debat d'emergència climàtica, precisament el servei ferroviari s'hauria de potenciar.

Summary: Protesta per reclamar que l'estació de trens de Ribes de Freser torni a tenir personal per a la venda de bitllets


Malgrat la pluja intermitent, famílies i nens s'han acostat aquest diumenge al passeig Lluís Companys de Barcelona per gaudir d'activitats lúdiques i jocs amb un denominador en comú: l'ús del català. La Plataforma per la Llengua ha organitzat un any més tallers i jocs que han aplegat més de 5.000 persones, que a més de fer passar una bona estona als més petits, han servit per reivindicar l'ús del català en les joguines. Segons dades de l'entitat, només el 8% dels jocs incorporen el català com a opció lingüística, i si s'obvien els trencaclosques, aquest percentatge baixa fins al 3%. "Reivindiquem l'aplicació d'un dret que està reconegut pel Parlament des de fa 25 anys", ha dit a l'ACN el president de la Plataforma per la Llengua, Òscar Escuder.  "El moment del joc dels infants és un moment molt important per donar-li un protagonisme a la llengua, i d'això n'anem mancats", ha dit Escuder. En aquesta línia, el president de l'entitat ha reivindicat que la llengua estigui present en "tots els àmbits de la societat", i com a etapa "important", en la infància. "Els nens han de veure que la llengua té aplicacions pràctiques un cop surts de l'escola", ha dit Escuder, que considera que si la llengua està en el subconscient dels infants, pren protagonisme. "Si veuen que la llengua la tenen a l'escola però després als jocs o videojocs no esta en català, aquesta llengua dins el seu cap perd capacitat de projecció en el seu futur", ha apuntat. És per això que un any més han celebrat la Festa del Joc i el Lleure com una jornada de "conscienciació". Recorden que són els consumidors els qui han de crear la demanda de jocs i joguines en català. “Si a les botigues demanem la versió catalana dels jocs, aquestes ho demanaran als fabricants”, ha remarcat Escuder, que considera "preocupants" els percentatges de joguines en català.  Moltes famílies s'han acostat al passeig Lluís Companys per gaudir de tallers de maquillatge, un rocòdrom, partides d''scrabble', trencaclosques, un circuit de patinets, jocs tradicionals, o l'oportunitat de parlar amb un patge reial.  La pluja ha fet que l'afluència de gent hagi estat menor que altres anys, i l'organització ha xifrat l'assistència en 5.000 persones.  “Per a la Plataforma per la Llengua, l’objectiu principal és reforçar el català com a llengua comuna, com a llengua de trobada. I el joc és una eina clau per aconseguir-ho”, assegura l'entitat, que demana als poders públics implicació per poder disposar de joguines en català. "Cal potenciar la demanda dels consumidors, però també cal que l’administració reclami a les empreses que compleixin amb la normativa”, ha assegurat Escuder.

Summary: Més de 5.000 persones participen en la 15a Festa del Joc i el Lleure en Català


L'Any Ramon Casas, que se celebrarà amb motiu del 150è aniversari del naixement del pintor, dibuixant i cartellista,  tindrà com a plat fort una gran exposició al Museu de Maricel a Sitges del 10 de novembre al 19 de febrer del 2017. La mostra "plantejarà una visió de Ramon Casas no de retrospectiva, sinó de la seva importància com artista que està sempre a la recerca de la modernitat", ha destacat la comissària de l'Any Ramon Casas, Vinyet Panyella, acompanyada pel conseller de Cultura, Santi Vila, qui han presentat aquest dilluns les activitats de l'Any Casas. S'han organitzat més de 60 activitats, que inclouen exposicions, lectures, dibuixos i tallers familiars, activitats a biblioteques i centres docents, conferències, visites guiades, espectacles, rutes i itineraris, publicacions, marxandatge. L'acte central es preveu que sigui al Món Sant Benet a finals de juny o inicis de juliol.  Els objectius de la commemoració de l'Any Ramon Casas 2016 s'organitzarà en tres eixos conceptuals: l'accés, el reconeixement i la creativitat. Els objectius són "aconseguir la màxima participació i gaudi per part de tota mena de públics; estendre la commemoració de Casas a tot el territori català; promoure la integració de les activitats en la programació i serveis dels museus, monuments i col·leccions d'art amb obra de Ramon Casas obertes al públic, així com dels diversos agents culturals; contribuir a la difusió i internacionalització de la cultura catalana per mitjà de la figura de Ramon Casas", així com integrar en la commemoració diversos àmbits d'activitats que siguin susceptibles per evocar Casas com la gastronomia o el motor.

Summary: Una mostra al Museu de Maricel a Sitges sobre Ramon Casas centrarà les activitats commemoratives dedicades al pintor


Un lladre buscat pels Mossos d'Esquadra per atracar amb arma de foc dues botigues del Raval de Barcelona els dies 21 i 22 de setembre ha estat localitzat tres dies després detingut a la comissaria de les Corts. El pispa havia estat arrestat el dia 24 per un altre robatori violent a dues persones. El lladre, de 27 anys i veí de la capital catalana, té 18 antecedents penals el 2019 i en total acumula més de 30 detencions per delictes contra el patrimoni i contra les persones. Ja ha ingressat a presó. En paral·lel, la policia catalana busca un seu còmplice en els atracaments amb arma de foc. Aquest sospitós ja ha estat identificat pels Mossos, que han dictat una ordre de recerca i detenció. En el primer robatori, el detingut a part d'amenaçar verbalment i amb l'arma de foc va lligar amb brides les treballadores de l'establiment i va provocar lesions de caràcter lleu a les dues víctimes. Després va sostreure diners de la caixa i els objectes de valor de les treballadores. En el segon robatori, el detingut va entrar a l'establiment exhibint l'arma i es va emportar la víctima a la rebotiga i el segon autor dels fets –el còmplice en cerca i captura- va entrar darrere del detingut i va aprofitar per agafar tots els diners de la caixa.

Summary: Busquen un lladre per atracar amb arma de foc dues botigues del Raval i el troben detingut a la comissaria de les Corts


La Rambla Nova, epicentre de Sant Jordi a Tarragona, s'ha emplenat de tarragonins que aprofiten el dia assolellat per passejar i comprar la rosa i els llibres. Els llibreters i floristes creuen que el fet que la Diada caigui en diumenge farà que la màxima afluència de gent es concentri al migdia i, a la tarda, de sis a vuit. Els llibreters porten des de dimecres fent venda i per això creuen que el balanç total serà molt semblant al d'un Sant Jordi laborable, i potser millor que l'any passat, quan a mitja tarda va caure un ruixat que va obligar a tancar les parades abans d'hora. Les darreres obres d'autors locals, com Margarida Aritzeta, Olga Xirinacs o Francesc Valls Calçada, a més del 'Tarragona kitsch', estaran entre els més venuts a la demarcació.

Summary: Els tarragonins fan bategar la Rambla Nova en la recerca del llibre i la rosa


‘Ming. L’imperi daurat’, és l’exposició amb què el CaixaForum mostra per primera vegada a Barcelona i a tot l’Estat exemples de la societat, cultura i art xinès en l’època de la dinastia Ming (1368-1644). Sota el mandat de setze emperadors la Xina va passar de 65 milions d’habitants a 175, es van ampliar estructures socials i va emergir la cultura i l’economia del consum. La creativitat i el progrés social es ban beneficiar d’aquest període d’estabilitat, com evidencien les 126 peces que inclou l’exposició. Peces procedents del Museu de Nanquín que no havien sortit de la Xina fins aquest 2016 en què han itinerat per Edimburg, Rotterdam i finalment Barcelona abans de tornar al seu país.  L’exposició dedicada a la dinastia Ming al CaixaForum mostra exemples de les transformacions artístiques, socials i econòmiques que va viure la Xina durant els més de tres segles de regnat de la dinastia Ming, un període que també es coneix com el de ‘l’imperi daurat’ de la història xinesa. No és la primera vegada que la institució dedica exposicions a la cultura oriental, concretament a la xinesa, però sí la primera ocasió en què aquest conjunt es pot veure a Barcelona, ja que el Museu Nanquín no n’havia autoritzat mai abans la sortida.  La col·lecció que s’exposa inclou ceràmiques, pintures, joies, escrits, peces tèxtils, materials de construcció, mapes de l’època o fins i tot una planxa de paper-moneda. Per la directora general adjunta de la Fundació “la Caixa”, Elisa Durán, “en contra del que es pot pensar” respecte el caràcter elitista de les peces de la dinastia Ming, el contingut de l’exposició reflecteix una sèrie de manifestacions culturals i artístiques “al voltant del consum”. I és que la noció de cultura del consum a la Xina està lligada al període d’aquesta dinastia.  Durán valora la conveniència d’acollir aquesta exposició ara, en un moment en què “Xina s’obre al món i la seva economia és cada vegada més important”. Conèixer les seves tradicions i els seus costums i entendre com ha arribat a ser el país que és avui, “és una responsabilitat” d’aquest equipament, ha indicat.  El món dels palaus, la decoració i els objectes rituals; l’art i la cultura en cadascuna de les classes en què s’organitzava la xina dels Ming; i l’economia i el comerç. Aquests són els diferents àmbits temàtics en què s’estructura aquesta mostra, que es pot visitar al CaixaForum del 15 de juny al 2 d’octubre.

Summary: L’esplendor de la dinastia Ming  conquereix per primera vegada Barcelona


La Guàrdia Civil ha localitzat en el marc de cinc actuacions dutes a terme la darrera setmana a la duana de la Farga de Moles (Alt Urgell) un total de 64.440 euros procedents d'Andorra. En la darrera actuació, efectuada dilluns, la policia va descobrir 20.420 euros a una veïna d'Alcobendas (Madrid). En les altres quatre es van intervenir un total de 40.020 euros, a persones de nacionalitat espanyola, residents a Catalunya, les Illes Balears i Galícia. Els infractors, que van ser denunciats per infringir la normativa sobre el blanqueig de capitals, van poder continuar el viatge amb 1.000 euros en cada cas en concepte del 'mínim de supervivència'. L'actuació més important va tenir lloc durant la tarda del dilluns 19 d'octubre agents del cos van inspeccionar un vehicle en què van localitzar la quantitat de 20.420 euros ocults entre les pertinences de la seva única ocupant, una veïna d'Alcobendas de 68 anys. En les altres quatre actuacions la Guàrdia Civil va intervenir un total de 40.020 euros.  En tots els casos, la policia va aixecar actes per infringir la normativa sobre el blanqueig de capitals i els infractors van poder continuar el viatge amb 1.000 euros en concepte  del 'mínim de supervivència', quedant la resta a la disposició de la Comissió de prevenció de blanqueig de capitals i infraccions monetàries del Banc d'Espanya.

Summary: Localitzats durant la darrera setmana a la duana de la Farga de Moles més de 64.000 euros procedents d'Andorra


El conseller d’Empresa i Coneixement, Jordi Baiget, ha demanat a C’s que doni suport a les mesures del Govern per reconduir el “problema del sector elèctric i energètic”. Segons Baiget, el "principal problema" de la indústria química és el cost energètic i, d’aquesta manera, s’aconseguiria una energia més barata i noves possibilitats en xarxa de transport tancat per tal que el sector químic de Tarragona “mantingui la seva competitivitat”. En el marc d’una pregunta de C’s al ple del Parlament, Baiget ha defensat que l’executiu treballa per buscar solucions coordinadament amb els ajuntaments. Per la seva banda, el diputat de C’s Matías Alonso ha expressat la preocupació dels tarragonins per la “deslocalització” de l’empresa Covestro que també afecta Ercros i ha demanat al Govern que actuï davant d’aquesta situació.

Summary: Baiget aposta per reconduir el “problema energètic” perquè el sector químic de Tarragona mantingui la competitivitat


Una setantena d'efectius de la Guàrdia Urbana i dels Mossos d'Esquadra, amb el suport dels vigilants de TMB i de Renfe, han desplegat des d'aquest migdia un dispositiu de prevenció estable per evitar que els manters s'instal·lin als intercanviadors soterranis de la plaça de Catalunya i a la superfície. L'operatiu pretén evitar la permanència dels venedors ambulants. Des de Renfe s'havia denunciat diverses vegades que podia suposar un problema de seguretat greu en cas d'haver de desallotjar l'estació. El dispositiu estarà coordinat per la Guàrdia Urbana. En virtut de la Llei de seguretat privada, els vigilants actuaran sota la direcció dels cossos de seguretat i tindran la consideració d'agents de l'autoritat. Els dispositius seran variables i periòdicament se n'analitzarà la seva efectivitat. En un comunicat, l'Ajuntament de Barcelona ha subratllat que les actuacions mantindran els criteris d'oportunitat i proporcionalitat definits per la Junta Local de Seguretat del 2016. Així, es garantirà la seguretat de totes les persones i no es generaran accions que puguin representar un dany major del que pretenen evitar. Durant el mes de gener es van fer diverses operacions policials contra la venda ambulant, però els manters tornaven a col·locar-se quan els agents marxaven.  El comissionat de seguretat, Amadeu Recasens, ha insistit en que "l'objectiu és que l'espai quedi buit perquè és una zona crítica ferroviària". Ha indicat que en el cas que hi hagi gent venent s'intervindrà "amb la força que sigui necessària".  Recasens ha afegit que des de l'àrea social de l'Ajuntament s'està buscant "una sortida legal" a la "necessitat de supervivència en el dia a dia" dels venedors. "Si només els donem una solució policial, sabem que no funcionarà, la solució preventiva tampoc si en paral·lel no hi posem una intervenció social", ha exposat. Quinze intervencions en les primeres hores El dispositiu ha començat a les dotze del migdia d'aquest dilluns amb una setantena d'agents, que són la suma d'una quarantena d'agents de la Guàrdia Urbana i una trentena dels Mossos d'Esquadra, entre els que hi han participat tres equips d'ARRO. Aquests agents han donat suport tècnic i logístic als vigilants de TMB i Renfe, segons ha explicat l'inspector de la Unitat de Suport Policial de la Guàrdia Urbana de Barcelona, Josep Jordi Guerrero.  Guerrero ha dit que la "intervenció preventiva" ha ocupat el vestíbul de Renfe, la rotonda de TMB i les andanes de la línia 3 i 1 de metro. En veure el desplegament del dispositiu en un primer moment un grup de venedors ha marxat "sense cap mena d'enfrontament ni conflicte", ha indicat. Després s'ha intervingut el gènere per col·laboració amb la venda ambulant a altres grups de venedors que han arribat procedents de la via de Renfe. A les tres de la tarda s'havien fet 15 intervencions d'aquest tipus sense detectar cap ocupació de l'espai.  L'inspector ha exposat que la participació dels agents de la Guàrdia Urbana i els Mossos és necessària "donada la incapacitat manifesta per fer front a una intensitat d'ocupació de l'espai tant elevada" per part dels vigilants de Renfe i TMB. No obstant, ha explicat que "la idea final del dispositiu és que sigui el propi servei de vigilància de seguretat privada la que es faci càrrec de tot el centre, del vestíbul i de les andanes".

Summary: ACTUALIZACIÓ:Guàrdia Urbana, Mossos i vigilants de TMB i Renfe despleguen un dispositiu estable contra els manters a plaça Catalunya


El conseller de la Presidència i portaveu del Govern, Jordi Turull, ha assegurat que el Consell Executiu està "absolutament cohesionat" al voltant del president de la Generalitat, Carles Puigdemont. "Tots estem convençuts del que anem a fer", ha afegit Turull en la roda de premsa posterior al Consell Executiu. Davant les múltiples preguntes dels periodistes, Turull no ha volgut donar cap detall sobre el discurs de Puigdemont d'aquesta tarda al Parlament d'una eventual declaració d'independència argumentant que correspon al president, i s'ha limitat a definir que el clima del Consell Executiu ha estat "esplèndid". Un ambient que ha definit "d'autoexigència". Preguntat per la possibilitat que el govern espanyol apliqui l'article 155 de la Constitució, Turull ha garantit que el Govern "ha de tenir previstos tots els escenaris possibles" i ha avisat a l'executiu de Rajoy que "molt majoritàriament" a Catalunya ningú vol que s'apliqui aquest article. "El Govern està absolutament cohesionat, no es poden explicar les deliberacions, però li puc garantir que està absolutament cohesionat al voltant del president ", ha dit Turull, que en aquesta línia ha definit l'executiu català com "un bloc". En referència al fet que el govern espanyol tingui l'aplicació del 155 sobre la taula en cas d'una declaració d'independència, Turull ha lamentat el "diàleg a base d'amenaces". "El govern de l'Estat sap que no és una qüestió del govern de Catalunya, el 155 és una cosa que molt majoritàriament a Catalunya ningú vol", ha alertat. Turull no ha volgut avançar ni en termes generals el contingut del discurs de Puigdemont, que està perfilant una declaració d'independència oberta a la mediació. Un fórmula per acontentar les diferents parts que faci compatible la declaració d'independència que estableix al llei del referèndum i les crides a la mediació. El conseller de la Presidència s'ha limitat a explicar l'ambient del Consell Executiu d'aquest matí, en les hores prèvies del transcendental discurs del president de la Generalitat. "He vist Puigdemont, està bé i tots estem molt convençuts del que anem a fer", ha assegurat Turull. A més, el conseller ha afegit que l'ambient és d'autoexigència i de fer-ho bé "per a nosaltres i per a tots els ciutadans de Catalunya". Preguntat per les crides a la responsabilitat del govern espanyol, Turull ha replicat que el president de la Generalitat és una persona "perfectament responsable" com també ho són, segons ha defensat, el 99% dels ciutadans de Catalunya "tinguin l'opció que tinguin". Finalment, Turull ha confirmat que el grup de JxSí es reunirà poc abans de les 18 hores al Parlament, quan està previst que comenci el discurs de Puigdemont davant la cambra catalana per donar compliment als resultats de l'1-O.

Summary: El Govern assegura que està "absolutament cohesionat" i "convençut" dels propers passos


La portaveu de Cs, Lorena Roldán, ha insistit a mantenir que els detinguts dilluns per part de la Guàrdia Civil vinculats als Comitès de Defensa de la República (CDR) "són comandos" i ho ha justificat perquè "estan acusats de tenir explosius i planejar accions radicals" per part de la Fiscalia de l'Audiència Nacional. Ho ha dit al debat de política general del Parlament d'aquest dimecres a la tarda després que aquest matí l'ús del terme "comando" hagi provocat que el president del Parlament, Roger Torrent, la cridés a l'ordre. Roldán ha acusat tant Torrent com el president de la Generalitat, Quim Torra, de voler "silenciar l'oposició". Per això i per haver donat suport als arrestats, ha exigit a Torra que es disculpi i que dimiteixi.

Summary: Roldán manté que els CDR detinguts "són comandos" perquè "estan acusats de tenir explosius i planejar accions radicals"


El tercer cinquè premi de la Grossa de Cap d'Any, el 71026, s'ha distribuït a Lleida, Palafrugell i per internet. Aquest premi està dotat amb 5.000 euros per bitllet, 500 euros per euro jugat. Els números anteriors i posteriors al premiat s'emporten 150 euros. Aquesta és la tercera de les vuit extraccions del sorteig d'enguany, que repartirà tres cinquens, dos quarts, un tercer, un segon i un primer.

Summary: El tercer cinquè premi de la Grossa de Cap d'Any, el 71026, s'ha venut a Lleida, Palafrugell i per Internet


El ministre de l'Interior, Jorge Fernández Díaz ha subratllat aquest dilluns que la Guàrdia Civil és una institució per "garantir molt especialment" la Constitució i que té "el seu fonament en la indissoluble unitat de la nació espanyola". El ministre ha fet aquestes declaracions durant el seu discurs en un acte de lliurament de despatxos a nous tinents de la Guàrdia Civil a l'Acadèmia d'Oficials a Aranjuez (Madrid). "El nostre país necessita institucions permanents i fiables com la Guàrdia Civil, que sàpiguen generar confiança i estabilitat perquè Espanya segueixi prosperant com a projecte comú", ha destacat Fernández Díaz. Fernández Díaz ha destacat que la "major fortalesa" de la Guàrdia Civil és "la confiança que desperta en els espanyols, un valor indispensable en aquests moments que vivim". En dirigir-se als nous tinents, el ministre ha ressaltat: "vivim en una societat exigent que vol rebre un servei eficaç i proper a les seves demandes; que aspira legítimament a sentir la tranquil·litat i el benestar que permeti que els seus ciutadans gaudeixin d'una pacífica convivència i exercitin els seus drets i llibertats amb plenitud". El ministre ha volgut recordar que la Guàrdia Civil s'ha enfrontat amb "èxit" al terrorisme jihadista i el d'ETA i ha ressaltat la seva feina en l'enfortiment de la seguretat ciutadana  i en la reducció de la sinistralitat viària.

Summary: Fernández Díaz qualifica la Guàrdia Civil com una institució per "garantir" la Constitució i la "indissoluble" unitat d'Espanya


Els Mossos d’Esquadra han detingut quatre veïns de Lleida de nacionalitat espanyola per robar un vehicle a Salou (Tarragonès). Els agents els han descobert de matinada, quan el vehicle amb què circulaven ha esquivat un control policial i ha colpejat un mosso a la mà. Ràpidament, els mossos han iniciat una persecució per interceptar el vehicle, que ha circulat pels carrers de Salou posant en risc a la resta d’usuaris i ignorant les indicacions dels agents. Durant la fugida, el conductor ha accedit a la incorporació de l’AP-7 i, en arribar al peatge, ha col·lidit amb un altre vehicle policial que li barrava el pas. Tot seguit, s’ha dirigit per la via de sortida de l’autopista fins a un camí asfaltat, on ha perdut el control del cotxe en un revolt i ha acabat bolcant. Els quatre ocupants n’han sortit pel seu propi peu i han estat detinguts. Durant l’incident, quatre agents han patit ferides lleus. Els arrestats són un home de 29 anys que conduïa el vehicle i tres noies. Una d’elles té 18 anys i, les altres dues, són menors d’edat. Segons els mossos, tots quatre havien robat el vehicle i per aquest motiu havien fugit del control.  A l’home, que acumula quinze antecedents per fets contra el patrimoni, també se l’acusa dels delictes de conducció temerària, conducció sense haver obtingut mai el carnet, danys i atemptat als agents de l’autoritat.  Tant el conductor com la passatgera de 18 anys passaran a disposició judicial a Tarragona durant les properes hores. D’altra banda, els mossos han deixat sense efecte la detenció de les dues noies menors d’edat i n’han informat a la Fiscalia de Menors.

Summary: Fuig d’un control dels mossos amb un vehicle robat, fereix quatre agents i acaba bolcant a Salou


Els Mossos van detenir dos homes de 31 i 39 anys ACN Barcelona.-Els Mossos d’Esquadra van localitzar recentment 15,2 quilos de marihuana amagats en un moble que es trobava en una empresa de transports de Montmeló i que havia de ser traslladat fins a Itàlia, i van detenir dos homes a Barcelona de 31 i 39 anys, de nacionalitat marroquina i italiana i veïns de la capital catalana i l’Hospitalet de Llobregat. Els investigadors van tenir coneixement quatre dies abans de l’enviament del moble embolicat amb plàstic i a punt per viatjar cap Itàlia des de Castelldefels sense que l’empresa sabés que al seu interior hi havia marihuana, valorada en 63.800 euros en el mercat il·lícit. Els Mossos els van poder localitzar després que la companyia alertés els detinguts, que havien concertat l’enviament amb identitats falses, que no podria fer l’enviament. Amb l’objectiu de localitzar els presumptes traficants se’ls va dir que havien de recollir el moble a l’empresa de transports, ja que no s’havia pogut fer l’enviament. Els autors van utilitzar una tercera persona per recollir la càrrega que, a més, en desconeixia el contingut. Mentrestant ells feien tasques de contravigilància al carrer. Tot seguit, els agents van seguir el vehicle amb el qual s’havien emportat el moble i van aconseguir detenir els dos autors a Barcelona. Els detinguts van passar a disposició judicial el passat 5 d’agost i el jutge va decretar-ne llibertat condicional sense fiança i amb la prohibició de sortir de territori espanyol.

Summary: Troben 15 quilos de marihuana amagats en un moble que s’havia de traslladar cap a Itàlia


Els agents volien identificar un grup que consumia alcohol al carrer ACN Manresa.-Un veí de Manresa de 34 anys ha estat arrestat per la Policia Local després de llançar un got amb beguda contra un agent i agafar-lo per l'esquena per intentar fer-lo caure. Els fets van tenir lloc aquest diumenge a la matinada. Segons explica el cos policial, una patrulla es va desplaçar al carrer Bonsuccés, després de rebre queixes dels veïns per sorolls. Un cop al lloc, van veure tres persones consumint begudes al carrer i fent soroll. En voler-los identificar una de les persones va llançar un got amb beguda i glaçons contra un dels agents i va agafar-lo per l'espatlla. Tot seguit va sortir corrent, però el van acabar detenint. Se l'acusa d'un presumpte delicte d'atemptat contra els agents de l'autoritat.

Summary: Arrestat un home a Manresa per llançar un got amb beguda a la policia


La Direcció General de Prevenció, Extinció d'Incendis i Salvaments (DGPEIS), adscrita al Departament d'Interior del Govern, s'ha reunit aquest dimarts amb representants dels bombers voluntaris de totes les Regions d'Emergències -també de les regions de Lleida, Tarragona i Terres de l’Ebre, que no havien assistit a les darreres trobades- en la primera edició de l'any del Consell de Bombers Voluntaris. L'acte, presidit pel director general Ramon Parés, que va aprofitar per acomiadar-se dels bombers voluntaris, va servir per explicar les bases de la propera convocatòria pública. En concret es va tracar la previsió de la proposta del calendari i de contingut de les proves de la propera convocatòria de 350 bombers voluntaris a la Secció Activa, que està previst que es publiqui el proper mes de juny.   Ramon Parés es va acomiadar com a president del Consell i director general de la DGPEIS, i va mostrar la "satisfacció per les millores assolides per al col·lectiu”. També va agrair el "suport i l’esforç" dels bombers voluntaris els darrers anys. Així mateix, va demanar-los la màxima col·laboració amb el nou director general, Juli Gendrau, que s’incorpora aquesta setmana al càrrec.

Summary: El Govern explica al Consell de Bombers Voluntaris les bases de la propera convocatòria pública


La noia reconeix tres dels sis agressors "sense cap mena de dubte" ACN La Seu d'Urgell.-La víctima de l'agressió sexual de La Seu d'Urgell diu que l'únic detingut, que ha quedat en llibertat amb càrrecs, no va participar en els tocaments, tot i que estava al lavabo de noies. Aquesta versió coincideix amb la dels testimonis i amb la del detingut, motiu pel qual el jutjat d'instrucció número 1 va decidir deixar-lo en llibertat. Ara bé, no es podrà apropar ni comunicar-se amb la noia, no pot sortir del territori, se li ha retirat el passaport i s'ha de presentar l'1 de cada mes davant de l'autoritat judicial. La víctima ha reconegut tres dels sis agressors "sense cap mena de dubte", apunta la interlocutòria del jutge, que qualifica els fets de "greus" i els tipifica com un delicte d'agressió sexual.  Els fets van passar la nit del 24 de desembre a l'espai d'oci nocturn La Murga. El jutjat d'instrucció número 1 ha emès aquesta primera resolució perquè estava de guàrdia. Serà el númeró 2 el que se n'ocupi del cas a partir d'ara.

Summary: La víctima de l'agressió sexual de La Seu d'Urgell diu que l'únic detingut no va participar en els tocaments


Una operació conjunta dels Mossos d'Esquadra i de la Guàrdia Urbana ha permès desmantellar un punt de venda i distribució de cocaïna a petita escala a Nou Barris i detenir un home per un delicte contra la salut pública en l'àmbit del tràfic de drogues. El detingut, de 23 anys i nacionalitat dominicana, distribuïa cocaïna en petites dosis des del seu domicili, així com píndoles per tractar la disfunció erèctil. Una detenció prèvia de dos homes ha permès seguir la pista fins a aquest pis. El passat mes d'agost, la Urbana va detenir dos homes a la via pública per estar en possessió de 20 grams de cocaïna i uns 1.500 euros en efectiu. La investigació de l'origen de la droga va portar fins a un pis al barri de Ciutat Meridiana. En constatar que aquest pis era un punt de venda al detall d'estupefaents i de distribució a petits traficants, els Mossos i la Urbana van realitzar el 2 d'octubre una entrada i registre, que va permetre intervenir 1.000 euros en efectiu, cocaïna i elements que indicaven la seva distribució, com ara bàscules de precisió i embolcalls. També es van trobar una quarantena de píndoles per tractar la disfunció erèctil, i ara s'està analitzant si són medicaments legals o productes falsos que podrien ser perjudicials per a la salut. Les píndoles s'estarien venent també en el mercat negre, ja que cal una recepta mèdica per poder-les comprar. L'actuació s'engloba en un operatiu conjunt entre Mossos de la comissaria de Nou Barris i la Guàrdia Urbana per a la detecció i control dels punts de venda de droga al barri que generen inquietud veïnal. Aquest dispositiu va començar a l'estiu i ja ha tingut resultats positius.

Summary: Desmantellat un punt de venda i distribució de cocaïna a petita escola a Nou Barris amb un detingut


El proper dijous 3 de maig Gossos celebrarà els 25 anys de carrera a L'Auditori de Barcelona amb un gran espectacle musical. Es tracta d'un concert únic on músics, actors i personalitats del món de la cultura homenatjaran la banda fent versions de les cançons més conegudes del grup. De manera inèdita, Txarango, Sopa de Cabra, Els Pets, Blaumut, Els Amics de les Arts, Ramon Mirabet, Lax'n'Busto i Judit Nedderamnn tocaran temes dels manresans com 'Rere teu', 'No és nou', 'Quan et sentis de marbre' o 'Corren'. A través d'un comunicat, la formació ha explicat que també s'ha engegat un concurs de versions a les xarxes perquè qui vulgui hi pengi "la seva cançó". A partir de l'1 d'abril s'obrirà un procés de votació al web gossos.cat perquè el públic decideixi la millor versió. El guanyador, rebrà com a premi poder actuar davant les 2.000 persones que hi haurà la nit del concert a L'Auditori amb els mateixos Gossos. Les entrades pel concert han sortit a la venda aquest dilluns a les 12 del migdia.

Summary: Gossos celebra els 25 anys damunt els escenaris acompanyats de grups com Txarango, Sopa de Cabra, Els Pets o Lax'n'Busto


Les negociacions estan paralitzades i Brussel·les veu l'escenari de "manca d'acord" més possible que mai ACN Brussel·les.-Els caps d'estat i de govern de la UE han de decidir aquest dimecres a la nit quins seran "els següents passos" en les converses del Brexit, després de la paralització de les negociacions des de diumenge passat. El president del Consell Europeu, Donald Tusk, ha convidat la primera ministra britànica Theresa May a una reunió aquest vespre prèvia al sopar dels 27 líders europeus per exposar la seva visió sobre l'estat de les converses. Tanmateix, no està previst que hi hagi cap declaració conjunta. "Com que no hi ha un acord sobre el pla de contingència a Irlanda, no hi haurà cap esborrany de declaració política sobre la taula", asseguren fonts europees. Segons Tusk, les últimes informacions sobre l'estat de les negociacions del cap negociador de la UE pel Brexit, Michel Barnier, no són "optimistes". Per això, el president del Consell Europeu va avançar dimarts que aquest dimecres preguntarà a May "si té propostes concretes per superar aquest punt mort". "Només aquestes propostes poden determinar si es pot avançar". Calendari Brussel·les i Londres s'havien marcat aquesta cimera com el moment "de la veritat" per tancar un pacte. "No estem on volíem estar a l'octubre", reconeixen fonts europees que no descarten allargar el termini fins al desembre per arribar a un acord. Ara bé, desconfien que el parlament britànic tingui suficient temps per ratificar el text en tal cas. Accelerar els preparatius de sortida A banda de l'estat de les negociacions, els 27 estats membres també avaluaran en aquesta reunió informal nocturna com accelerar els preparatius en cas que no s'arribi a un acord. Segons fonts europees aquest escenari "no seria tant dramàtic com al Regne Unit però també afectaria" la UE. En aquest context, fonts europees dubten que la cimera extraordinària del Brexit plantejada per a finals de novembre per segellar l'acord finalment es produeixi. Migració i ciberatacs La qüestió migratòria i els intents de ciberatacs a la Haia centraran la cimera oficial dels 28 estats membre de la UE el dijous. Si bé els líders discutiran mesures per gestionar l'arribada d'immigrants a Europa, Brussel·les espera que els líders "beneeixin" el pla de l'executiu europeu per accelerar la seva cooperació amb el nord d'Àfrica en la cimera UE-Lliga Àrab prevista per al febrer. En relació a les recents acusacions dels Països Baixos contra Rússia per, segons ells, haver preparat un ciberatac contra l'Organització per a la Prohibició de les Armes Químiques amb seu a la Haia, l'esborrany de conclusions del Consell preveu condemnar els atacs i exigir un reforç de les mesures de seguretat per protegir infraestructures crítiques com aquestes. Tot i això, el text previst no menciona Rússia. "Realment no importa qui hi ha darrere els atacs, sinó com reaccionar en el futur", afirmen fonts europees.

Summary: La cimera europea, eclipsada pel Brexit


L'alcaldessa de Barcelona, Ada Colau, ha atribuït els atacs d'ERC al seu "nerviosisme i neguit electoral" pel naixement d'un nou partit que es dirigeix a un espai d'esquerres al qual els republicans, ha dit, "no estan donant resposta perquè han fet possible un govern dirigit per la dreta de CiU". Ha respost així a les crítiques d'aquest cap de setmana del portaveu d'ERC al Congrés, Gabriel Rufián, a qui Colau ha recordat que l'espai dels comuns ha guanyat les dues últimes eleccions espanyoles posicionant-se a favor del dret a l'autodeterminació. "Potser és ell que se sent incòmode i per això surt a l'atac", ha conclòs en declaracions a 8TV. D'altra banda, ha insistit en la seva defensa d'un referèndum efectiu i amb garanties, però ha rebutjat que es facin "falses promeses" o que es posin "dates que no es poden complir". En una altra entrevista a ‘Nació Digital’, Colau ha afirmat que “tornaria a ser una equivocació voler precipitar el referèndum”. (S'han afegit declaracions de l'alcaldessa de Barcelona en una altra entrevista, en aquest cas a 'Nació digital') Colau ha insistit que els comuns sempre s'han manifestat a favor d'un referèndum, "i són altres que deien que era una pantalla passada que ara tornen". En aquest sentit, ha apuntat que obtenir-lo "no és senzill", i no s'aconsegueix "fent falses promeses o posant dates que no es poden complir".  En el mateix to, però en una entrevista a ‘Nació Digital’, Colau ha subratllat que els "comuns" contribuiran a fer "possible" el referèndum i incentivaran la participació si és "efectiu" i està "ben fet", però ha recordat que "tornaria a ser una equivocació voler-ho precipitar” si no es compleixen totes les garanties necessàries. Al seu parer, tot i que hi ha molts motius per estar "emprenyat" amb el govern espanyol, "no es pot prometre que en dos mesos es resoldrà tot si no depèn només de tu". Colau ha defensat la feina que ha fet el seu espai per generar complicitats i aliances arreu de l'Estat a favor del dret a decidir, i ha constatat que en dos anys s'han mobilitzat 5 milions de vots i han arribat alcaldes del canvi que creuen que els catalans han de poder decidir el seu futur, com Manuela Carmena. També ha detectat un canvi en aquest sentit especialment en el vot juvenil, i ha opinat que això Catalunya "ho ha de veure com una esperança".  I mentre no arriba el referèndum, l'alcaldessa ha apostat per conquerir sobiranies que depenen dels catalans i que s'estan "postergant a l'espera del 'Dia D' que no acaba d'arribar", com l'eradicació de la corrupció o la sobirania energètica. Sobre el nou partit i la retirada de la candidatura del secretari general de Podem Catalunya, Albano Dante Fachin, Colau ha subratllat que amb aquesta formació ja fa temps que treballen i seguiran fent-ho "més enllà de les fórmules concretes". També ha recordat que hi ha molta gent de Podem que ha treballat molt en aquest procés i que de fet està ja integrant els òrgans de direcció del nou espai.  Defensa que l'Ajuntament està donant "més respostes" al fenomen dels manters Pel que fa al fenomen dels manters ara que comença el bon temps, Colau ha subratllat que és una qüestió complexa, que afecta tots els municipis de la costa i les grans ciutat, però ha remarcat que l'Ajuntament ha avançat molt perquè està donant "moltes més respostes" que abans, quan només hi havia la "gestió policial, que era jugar al gat i a la rata".  Ha apuntat que ara hi ha més coordinació entre Guàrdia Urbana i Mossos d'Esquadra, però sobretot una "estratègia més àmplia i variada", i ha posat d'exemple la cooperativa de venda legal que ha impulsat l'Ajuntament. En preguntar-li sobre la polèmica amb les dades personals de la Guàrdia Urbana i la creació d'un fitxer, l'alcaldessa ha apuntat que el que fa el consistori és "aplicar la llei des del punt de vista més garantista pels agents", perquè fins ara hi havia dades que es generaven en investigacions internes però no estava regulat com es protegien.

Summary: ACTUALIZACIÓ:Colau atribueix els atacs d'ERC als comuns al "nerviosisme electoral" després d'haver propiciat un govern de la dreta


El PSC ha reestructurat la seva Comissió Executiva després que Núria Parlon i Carles Ruiz entressin a l'executiva del PSOE. Així, el líder dels socialistes a Barcelona, Jaume Collboni, substituirà Parlon a la secretària de Política Municipal i la diputada Alícia Romero serà la nova responsable de l'àrea d'Economia, en substitució de l'alcalde de Viladecans. A més, Sònia Guerra passarà a ser la secretària de Formació, que fins ara ostentava Romero. Per últim, el president de la Federació de Municipis de Catalunya i alcalde de Pineda de Mar (Maresme), Xavier Amor, serà el nou adjunt a la secretària de Política Municipal.  La direcció del PSC ha decidit en la reunió d'aquest dilluns reestructurar l'executiva del partit, que va sorgir del congrés celebrada la passada tardor. Tal i com ha explicat el secretari d'Organització de la formació, Salvador Illa, els canvis es deuen al fet que tant Parlon com Ruiz han passat a assumir responsabilitats dins de l'executiva del PSOE, com a secretària de Cohesió Social i secretari d'Indústria, respectivament. Tot i això, ambdós continuaran formant part tant de l'executiva del PSC com de la permanent.  Parlon ostentava fins ara la secretaria de l'Àrea de Política Municipal i Formació, secretaria que ara passarà a ser només de polítiques municipals i que dirigirà Collboni amb Amor com a adjunt. De la seva banda, Ruiz era el secretari d'Economia, Emprenedoria, Treball i Economia Cooperativa, que a partir d'ara assumirà Romero. Per últim, l'àrea de Formació passarà a estar integrada en la d'Organització i Sònia Guerra –secretària de Coordinació del Món Local- en serà la responsable. Defensa que el PSOE i el PSC fan política D'altra banda, ha valorat positivament l'anunci del PSOE sobre la presentació d'iniciatives legislatives per forçar el diàleg entre els governs català i espanyol. Illa ha assegurat que aquesta acció forma part del "diàleg permanent" que mantenen PSOE i PSC i ha dit que se senten "coprotagonistes" de les mateixes.  Illa ha afirmat que cal "desbloquejar" la situació política a Catalunya i que per això no n'hi ha prou amb el respecte a la llei sinó que cal "fer política", com ha assegurat que fan els socialistes amb aquestes iniciatives legislatives.  Sobre aquesta relació PSC-PSOE, Illa ha explicat que bona part de la reunió d'aquest dilluns s'ha dedicat a preparar la reunió de l'executiva conjunta que tindrà lloc a Barcelona el proper divendres. Ha avançat que el contingut de la trobada "se centrarà molt en l'anàlisi polític a Catalunya" i en les propostes que els socialistes en aquest context.  Junta de Seguretat Per últim, Illa ha celebrat que aquest dilluns tingui lloc la reunió de la Junta de Seguretat "després de vuit anys de no fer-ho". Illa ha asseverat que si això ha estat així ha estat com a conseqüència de dos governs "que no practiquen l'exercici del diàleg".

Summary: Collboni substituirà Parlon com a responsable de Política Municipal del PSC i Romero a Ruiz a l'àrea d'Economia


Superar la distància que imposa l'ús dels Equips de Protecció Individual (EPI) en el tracte amb els pacients. Aquesta és la idea que rondava pel cap dels infermers i auxiliars que atenen pacients amb covid-19 als hospitals de Blanes (Selva) i Calella (Maresme). Es van inspirar en vídeos d'iniciatives que corren per les xarxes socials i van decidir imprimir i plastificar fotografies personals per dur-les penjades al coll. Així, els pacients poden saber quin infermer o auxiliar els està atenent en cada moment. La infermera de l'hospital de Blanes, Sonia Diago, ha explicat que la iniciativa ha estat molt ben rebuda, tant pels professionals com pels malalts: "Ens permet humanitzar el tracte amb el pacient, que ara és una mica més fred". Mostrar que "darrere l'uniforme més sempre hi ha una cara amable i una persona que et cuida". Aquesta era l'objectiu de la iniciativa que va néixer a les plantes d'hospitalització de pacients amb covid-19 dels hospitals de la Corporació de Salut del Maresme i la Selva i que ara ja s'ha estès a altres serveis, com a urgències.  Diago concreta que buscaven com trencar la barrera visual que suposa l'ús dels equips de protecció. El personal d'infermeria i auxiliars van decidir buscar fotografies de cadascun d'ells, imprimir-les i dur-les penjades al coll, com si fos una acreditació. "Cadascun ha aportat el que tenia a casa, un ha imprès, un altre ha fet el disseny, un altre ho ha plastificat", explica la infermera. El fet que les imatges estiguin plastificades és essencial per poder-les netejar. Segons Sonia Diago, la iniciativa ha estat molt ben rebuda tant pels professionals com pels pacients: "Se senten molt més propers a nosaltres, i nosaltres també a ells". L'ús de granota, màscara, guants i mascaretes és imprescindible per evitar contagis però, d'aquesta manera, els pacients poden identificar quin rostre hi ha darrere els equips de protecció i conèixer una mica més els sanitaris.

Summary: La cara amable darrere els EPI: infermers i auxiliars de Blanes i Calella duen fotos penjades per tractar els pacients


La companyia de baix cost Ryanair ha anunciat aquest dimarts el seu calendari d'hivern 2017 des de l'aeroport de Reus. Ryanair manté les connexions a Eindhoven i Londres Stansted amb dos vols setmanals per cadascuna de les rutes. Segons ha informat la companyia, es preveu traslladar fins a 365.000 passatgers anuals des de l'aeroport del Baix Camp. Segons ha informat el responsable de marketing a Espanya i Portugal de Ryanair, José Espartero, els vols per a l'hivern vinent ja es poden comprar a partir d'aquest dimarts. Respecte l'estiu, Ryanair oferta fins a nou rutes internacionals des de Reus (Dublín, Frankfurt Hahn, Brusel·les Charleroi, Eindhoven, i cinc al Regne Unit) i dos estatals a Palma i Tenerife.

Summary: Ryanair manté les rutes a Eindhoven i Londres Stansted des de Reus per a l'hivern vinent


El director de l'Oficina Antifrau de Catalunya (OAC), Miguel Ángel Gimeno, ha admès aquest dimarts que els treballadors de la institució han passat "moments molt durs" els últims mesos, després de conèixer les converses que l'anterior director, Daniel de Alfonso, tenia amb l'exministre de l'Interior Jorge Fernández Díaz. Així, els "magnífics professionals" van "patir molt" per la imatge de la institució, perquè el desprestigi del seu director va afectar l'organització. Gimeno ha agraït la visita i el suport institucional de la presidenta del Parlament, Carme Forcadell, que ha elogiat el paper de l'OAC.

Summary: El director d'Antifrau diu que els treballadors de l'OAC han passat "moments molt durs" però ara estan "remuntant"


L'alcalde de Celrà (Gironès), Dani Cornellà, ha presentat denúncia davant dels Mossos d'Esquadra pel "robatori" de llaços grocs, pancartes i murals i l'aparició de pintades "espanyolistes" al municipi. Cornellà també ha posat en coneixement de la policia "amenaces" i "insults" rebuts a través de les xarxes socials. Els fets van tenir lloc la nit de diumenge a dilluns quan un grup de persones s'haurien dedicat a treure aquest material que reivindica la llibertat dels "presos polítics" i a enganxar adhesius i fer pintades amb lemes a favor de la unitat d'Espanya. L'alcalde assegura que es tracta de persones que venen d'altres punts de Catalunya i que van arribar la municipi en diversos vehicles però que van aconseguir anotar la matrícula d'un d'ell. "L'hem aportat a la denúncia", explica. Cornellà diu que mentre citen ciutadans per delictes contra l'odi aquestes persones "campen impunement".

Summary: L'alcalde de Celrà denuncia el "robatori" de llaços grocs i l'aparició de pintades "espanyolistes"


Els presidents dels tribunals superiors de justícia autonòmics, reunits a Oviedo del 2 al 4 d'octubre, han aprovat per unanimitat un document de conclusions de les seves jornades, en què inclouen una declaració institucional en què afirmen que "la Constitució no és un límit per a la democràcia, sinó la seva major garantia". Els presidents de TSJ asseguren que "la major grandesa del sistema constitucional espanyol és que permet defensar qualsevol idea encara que sigui contrària al propi ordre constitucional, sempre que es respecti la democràcia, els drets fonamentals i l'imperi de la llei". Els presidents dels TSJ consideren que el poder judicial li correspon la defensa dels drets reconeguts en la Constitució i en la llei i assenyalen que "seus judicials encerclades, jutges i altres servidors públics fustigats, persecució del diferent, mandats judicials incomplerts són atacs frontals a l'estat de dret". "L'estat de dret cedirà el terreny a la tirania quan les resolucions judicials quedin convertides en paper mullat", afegeixen en un comunicat. En la seva declaració institucional, els màxims responsables judicials expressen el seu respecte, solidaritat i suport al president del Tribunal Superior de Justícia de Catalunya, Jesús María Barrientos,  i a magistrats, jutges i altres servidors públics, que "malgrat les pressions sofertes es mantenen ferms en la defensa de l'estat de dret". Barrientos no ha acudit a la trobada d'Oviedo perquè formava part de l'equip de seguiment del referèndum de l'1-O per col·laborar amb els jutges de guàrdia, equip que encara segueix funcionant. "Davant els esdeveniments que estan passant a Catalunya, manifestem el nostre compromís amb l'ordre constitucional sorgit el 1978, que ha permès viure en democràcia i llibertat i integrar a tots els espanyols, sigui quina sigui la seva diversitat cultural, política o de creences", diuen.

Summary: Els presidents dels TSJ: "la Constitució no és un límit per a la democràcia, sinó la seva major garantia"


Txarango ha posat a la venda les entrades dels primers concerts de la gira de comiat, 'El Gran Circ'. Els escenaris escollits han estat Amsterdam, Londres i Bilbao. A principis de gener Txarango afegia 13 nous concerts a la gira després d'exhaurir totes les entrades, amb  noves cites a Vic, Calafell, Sant Feliu de Guíxols, Lleida, Mataró, Terrassa, Olot, Manresa, Valls, Girona, Manacor i València. Madrid, Brussel·les i París seran altres parades. La banda del Ripollès assegurava que eren les dates definitives d'una tour que acabarà el maig del 2021, en un concert final del qual no se n'ha revelat el lloc. La gira de comiat, que ha exhaurit totes les entrades, servirà també per presentar el seu últim disc, que sortirà a la primavera.

Summary: Txarango posa a la venda les entrades dels primers concerts de la gira de comiat


Agents de la Policia Local de Manresa van detenir la matinada de diumenge un veí de la capital del Bages de 21 anys, amb nombrosos antecedents penals i policials, com a presumpte autor d'un delicte de danys. Els fets van ocórrer al voltant de quarts de quatre de la matinada quan la sala del 092 va rebre una trucada informant que un individu estava fent puntades de peu als vehicles estacionats al carrer Puigmercadal i que havia arrencat diversos retrovisors dels cotxes. A més, segons el relat dels testimonis, un cop arrencava els retrovisors, els estampava contra la paret. Diverses patrulles es desplaçar fins el lloc i van comprovar que els vehicles estacionats es trobaven afectats per cops, enfonsament de portes, ratllades i retrovisors arrencats.  Al mateix temps, els agents de servei a l'Ajuntament van observar com un individu, que coincidia plenament amb la descripció del sospitós, passava per la plaça provinent de la zona dels fets.  De la conversa mantinguda amb el sospitós -sumada a la coincidència total amb la descripció facilitada pel testimoni-  els agents van trobar indicis suficients per detenir-lo i imputar-li un delicte de danys.

Summary: Detenen un jove a Manresa per arrencar retrovisors i colpejar diversos vehicles estacionats


L'ANC exigeix al Govern català i al Parlament que "passi de la retòrica de les paraules als fets". En una roda de premsa coincidint amb el primer aniversari de l'1-O, la presidenta de l'ANC, Elisenda Paluzie, ha considerat que "demà el Parlament té una oportunitat" de fer aquest pas amb la "resolució per no acatar la suspensió temporal dels diputats que estan a la presó o a l'exili" i ha reclamat a la cambra catalana que els "torni a pagar el sou". Paluzie també ha aprofitat per demanar a l'executiu i al Parlament que "no esperi les sentències de l'1-O" com si aquestes fossin "la clau que obre tots els panys" i que "comenci a definir una estratègia i unes accions concretes per fer efectiva la república". A més, ha fet una crida a la ciutadania perquè participi a la manifestació d'aquesta tarda per reivindicar el mandat de l'1-O.

Summary: L'ANC demana al Govern que "passi de les paraules als fets" i que "torni a pagar el sou als diputats" suspesos


Un recerca pionera feta al CREAF demostra que els ratolins de camp tenen "personalitat", de manera que prenen decisions de forma individual. Segons la investigació, els ratolins, com els humans, prenen decisions diferents segons la seva forma de ser davant d'una mateixa situació. La investigadora del CREAF i de la UAB Mariona Ferrandiz ha liderat l'estudi i ha destacat que "el més rellevant és haver mirat a nivell individual com es comporten els ratolins i comprovar que cada individu aporta una cos diferent, és únic". Per fer la recerca, els investigadors van capturar 25 ratolins a Collserola. En la recerca, els investigadors van dissenyar dos experiments. Primer van analitzar el comportament de cada ratolí abans, durant i després d'afegir al terrari un cotó amb l'olor de la geneta, el seu depredador més voraç. Es va mesurar el temps que els ratolins passen fora del cau i com es comporten. La recerca va demostrar que responien de forma diferent davant aquesta olor. "Hi havia una variabilitat molt important entre els ratolins", assegura Ferrandiz, "el temps que passaven fora del refugi variava de 45 minuts en un individu poc actiu a més de 5 hores en un molt actiu". El segon experiment va servir per estudiar com els ratolins distribuïen les glans. La investigació ha conclòs que els ratolins més estressats són els més valents i els millors dispersors, ja que decideixen córrer un major risc, agafar glans més pesades i nutritives i recórrer majors distàncies. En canvi, els ratolins més relaxats no s'arrisquen tant, agafen llavors més lleugeres i amb menys nutrients i recorren petites distàncies. Segons el CREAF, fins ara les recerques assumien que tots els exemplars seguien el mateix comportament i que els canvis en decisions com quina distància recórrer o agafar una llavor més gran o petita depenien de situacions externes, com el risc que altres animals els robessin les glans o si oloraven un depredador a prop. L'estudi, en canvi, sosté que la "forma de ser" de cada ratolí influeix. "Ara comencem un altre estudi en el qual compararem els patrons de dispersió en un bosc molt madur amb un bosc que s'està regenerant i mirarem si existeixen patrons diferents en els dispersors. Entendre aquests patrons ens podria permetre planificar la regeneració d'un bosc o pensar estratègies, per exemple, si el bosc no té dispersors podríem pensar en què fer per a afavorir-los", ha explicat la investigadora.

Summary: Científics del CREAF conclouen que els ratolins de camp prenen decisions de forma individual


Dues persones han quedat intoxicades lleument per fum en l'incendi d'un palet a la cuina de l'hotel Nastasi de Lleida, segons han informat els Bombers de la Generalitat. L'avís del foc s'ha rebut a les 03.50 hores d'aquest dissabte al número 214 de l'Avinguda Alcalde Rovira Roure. Les flames es concentraven a la zona de la bodega i el fum s'escampava per la planta baixa de l'establiment hoteler, afectant la cuina, el vestíbul i els menjadors. Tot i la fumarada, no s'han hagut d'evacuar els clients de l'hotel ni els treballadors, una seixantena de persones en total. Tres dotacions dels Bombers han treballat en l'extinció del foc, que s'ha pogut apagar totalment a les 04.37 hores. Els dos intoxicats lleus han estat atesos pel SEM, un d'ells 'in situ' i donat d'alta i l'altre ha estat traslladat a l'Hospital Arnau de Vilanova.

Summary: Dos intoxicats lleus en incendiar-se un palet a la cuina de l'hotel Nastasi de Lleida


416.464 vehicles han sortit de l'àrea metropolitana després de l'anunci de mesures de restricció a Barcelona i els municipis més pròxims a causa dels rebrots de covid-19. Es tracta d'un 7,8% menys que el mateix període de la setmana passada, quan van sortir 451.751. En concret, són dades entre les 15 hores de divendres i les 15 d'aquest dissabte. La disminució és del 19,8% en comparació amb la mateixa setmana del 2019.

Summary: Més de 416.000 vehicles surten de l'àrea metropolitana després de l'anunci de mesures, un 7,8% menys que fa una setmana


El sindicat apunta que el document recull bona part de l'experiència dels centres educatius  ACN Barcelona.-CCOO ha opinat aquest divendres que l'actualització del model lingüístic educatiu presentat pel Govern fa uns dies "dona valor a la immersió en una realitat escoltar cada vegada més plurilingüe". Al seu parer, aquest document recull bona part de l'experiència i el treball dels centres educatius. En un comunicat, el sindicat sí que ha aprofitat per avisar que aquesta necessitat d'actualitzar la proposta ha d'anar acompanyada d'una adequació de les plantilles, d'un pla de formació del professorat dotat econòmicament i també d'una reducció del número d'alumnes per aula. CCOO emplaça el Govern a concretar el pla en la mesa de negociació amb els sindicats.

Summary: CCOO creu que el pla lingüístic del Govern "dona valor a la immersió en una realitat cada vegada més plurilingüe"


AC Marca, companyia química de consum que comercialitza marques com Norit o Ceys, preveu invertir 20 milions d'euros en els pròxims dos anys, segons Marcos Fernández, conseller delegat de l'empresa. La planta de Bigues i Riells (Vallès Oriental) absorbirà el gruix de la inversió, uns 15 milions d'euros, per construir un nou centre logístic en uns terrenys adossats a l'actual planta i per millorar la capacitat productiva d'adhesius, aerosols i marques de cosmètica de farmàcia. La facturació del grup es va situar en el 2016 en 253 milions d'euros, el 9% més, mentre que per aquest any la previsió és de 270 milions, amb un increment del 6,3%. Per al 2019 es preveu arribar als 300 milions de facturació, dels quals el 50% s'espera que vinguin dels mercats internacionals. En el transcurs dels últims anys de la crisi, la companyia s'ha posicionat gràcies al mercat internacional que creix més que el mercat espanyol. En concret, en els últims cincs anys la facturació acumulada del grup ha crescut en un 56%.  En l'exercici del 2016, els ingressos van augmentar en un 9% gracies a un creixement de l'11% en el mercat internacional mentre que l'increment de vendes en un mercat tant madur com l'espanyol va estar de l'entorn del 6%, segons ha explicat Fernández. En el tancament del 2016, la facturació internacional va representar el 45% del total dels ingressos.  En relació amb el benefici de l'empresa, Fernàndez ha explicat que els resultats encara no han estat aprovats pels accionistes de la família Marca i per tant l'únic que es podia dir és que han estat millors que els registrats en el 2015, que van suposar uns guanys de 9,5 milions d'euros.  La bona marxa de la companyia va permetre que la plantilla del grup augmentés en 50 persones, fins a sumar 850 treballadors. Gran part de la nova contractació va anar destinada a l'àrea d'innovació i desenvolupament de productes que disposa de tres centres d'excel·lència a la demarcació de Barcelona, dos d'ells ubicats als centres de producció industrial de Bigues i Riells i en la planta més gran del grup, de 45.000 metres quadrats, ubicada a Sant Llorenç d'Hortons.  La recerca innovació absorbeix el 5% de la plantilla del grup i obté l'1,5% del conjunt de la facturació.  El grup disposa de cinc plantes industrials més la seu central a L'Hospitalet de Llobregat. Les dues plantes a Catalunya i les altres a França, República Txeca i Mèxic. A més, el grup té 10 filials ubicades a França, Eslovàquia, Bèlgica, Hongria, Portugal, Romania, Polònia, Txèquia més les filials de Xile i Mèxic.  Fernández ha explicat que el mercat internacional és ''clau'' per al futur de la companyia, comercialitzant productes i marques a 60 països arreu del món.  L'estructura productiva de l'empresa té quatre divisions. La que aporta més ingressos, el 53% de la facturació, és l'àrea d''Home Care' o productes de la llar, el 30% procedeix de 'Personal Care', el 14% adhesius i el 3% restant de dermocosmètica per a farmàcies.    AC Marca, empresa familiar catalana de la família Marca, distribueix unes 25 marques entre elles algunes tant reconegudes com Norit, Sanytol, Orion, Yak, Gior, Blanco Nuclear, Denenes, Lactovit, Ecran, Pilopeptan i el segellador per a la llar 'Ceys'.  La planta de Sant Llorenç d'Hortons (Alt Penedès) és la més gran del grup amb 45.000 metres quadrats i disposa de dues factories on es produeixen detergents, netejadors i productes d'higiene personal.  La planta de Bigues i Riells té 25.000 metres quadrats amb dues factories més que produeixen adhesius i aerosols i productes de dermoestètica per a farmàcia. En aquesta planta és on s'invertiran 15 milions d'euros en els pròxims dos anys per construir un nou centre logístic totalment automatitzat i s'ampliarà també la part de producció. Aquest nou centre logístic es preveu que estigui acabat els primers mesos del 2019, segons ha anunciat Fernández.   El conseller delegat del grup ha anunciat un canvi en la imatge corporativa de l'empresa que mantindrà el nom AC Marca però que afegirà l'eslògan 'Advancing in Care'.

Summary: AC Marca preveu invertir 20 milions d'euros els pròxims dos anys per ampliar la producció i la logística


El Govern ha urgit aquest dimarts la CUP a mostrar "amb fets" la seva voluntat de pacte perquè es pugui tancar un "acord ràpid". La vicepresidenta i portaveu de l'executiu català, Neus Munté, ha negat que des de Junts pel Sí no s'hagin fet propostes per desbloquejar la situació, tal com ha assenyalat aquests dies la CUP. A més, s'ha mostrat "desconcertada" pel fet que l'esquerra anticapitalista hagi sotmès a votació escenaris "que no estan sobre la taula", com una presidència alternativa a Artur Mas. En roda de premsa, Munté ha destacat que hi ha hagut avenços en les negociacions pel pla de xoc, en concret, en matèria de pobresa energètica, beques menjador i la renda mínima d'inserció. Ara bé, ha avisat que en polítiques socials "no es poden fer brindis al sol".

Summary: El Govern urgeix la CUP a demostrar la seva voluntat de pacte perquè hi hagi un "acord ràpid"